**ԱՐՁԱՆԱԳՐՈՒԹՅՈՒՆ**

ՀՀ Կոտայքի մարզի Սոլակի ածխաթթվային հանքային ջրի հանքավայրի թիվ 34/70 հորատանցքից հանքային ջրի արդյունահանման նախնական գնահատման հայտի՝ շրջակա միջավայրի վրա ազդեցության վերաբերյալ հանրային լսման

Չարենցավան համայնք, գ. Բջնի 10. 04.2018թ.

Հանրային լսումը կազմակերպվել է ՀՀ Կոտայքի մարզի Չարենցավան համայնքի Բջնի գյուղի դպրոցում Սոլակի ածխաթթվային հանքային ջրի հանքավայրի հանքավայրի թիվ 34/70 հորատանցքից հանքային ջրի արդյունահանման նախնական գնահատման հայտի՝ շրջակա միջավայրի վրա ազդեցության վերաբերյալ:

Մասնակցեցին` Չարենցավան համայնքի Բջնի գյուղի վարչական ղեկավար Արմեն Մաթևոսյանը, «Պռոդէքս» ՍՊԸ լիազորված անձ Վիգեն Մովսեսյանը, Չարենցավանի համայնքապետարանի հասարակայնության հետ կապերի բաժնի պետ Սուրեն Մուրադյանը, Բջնի գյուղի բնակիչներ:

Քննարկումը վարեց Արմեն Մաթևոսյանը՝ սկզբում ներկայացնելով քննարկման թեման և խոսքը փոխանցեց «Պռոդէքս» ՍՊԸ լիազորված անձ, գործադիր տնօրեն Վիգեն Մովսեսյանին: Վերջինս մանրամասն ներկայացրեց տվյալ ոլորտում իրենց կազմակերպության գործունեությունն ու փորձը և հետագա ծրագրերը՝ նշելով, որ Բջնի համայնքի վարչական տարածքում գտնվող Սոլակի ածխաթթվային հանքային ջրի հանքավայրի թիվ 34/70 հորատանցքից հանքային ջրի արդյունաբերական (շշալցման) և ազատ ածխաթթու գազի կորզման նպատակով արդյունահանման աշխատանքները իրականացնելու համար ընկերությունը գյուղում կհիմնի նոր ձեռնարկություն և կստեղծի մի քանի տասնյակ աշխատատեղ:

Գյուղի վարչական ղեկավար Արմեն Մաթևոսյանը նշեց, որ հանքային ջրի արդյունահանումը կնպաստի տեղի բնակչության սոցիալական պայմանների և կենսամակարդակի բարելավմանը, իսկ ազդեցությունը շրջակա միջավայրի վրա, հաշվի առնելով աշխատանքների բնույթը, կլինի աննշան:

Ելույթ ունեցան համայնքի բնակիչներ՝ խոսելով շշալցվող ջրի անվան, բնապահպանական խնդիրների, ընկերության կորպորատիվ պատասխանատվության, աշխատակիցների քանակի, սպասվելիք աշխատավարձի և այլնի վերաբերյալ:

Սուրեն Մուրադյանը համայնքի բնակիչներին ներկայացրեց համայնքապետարանի դրական դիրքորոշումը հորատանցքի շահագործման վերաբերյալ՝ այն հիմնավորելով համայնքում նոր աշխատատեղերի ստեղծման և շահագործող կազմակերպության կողմից հետագայում համայնքային հարկատեսակների պարտադիր վճարումներով:

Քննարկմանը ներկա բնակիչները կողմ քվեարկեցին «Պռոդէքս» ՍՊԸ կողմից Բջնի համայնքի վարչական տարածքում գտնվող Սոլակի ածխաթթվային հանքային ջրի թիվ 34/70 հորատանցքից հանքային ջրի արդյունահանման աշխատանքներին:

Հանրային առաջին լսումների արձանագրությանը կից ներկայացվում է միջոցառման տեսաձայնագրության սկավառակը և մասնակիցների ցուցակը:

Բջնիի վարչական ղեկավար` Արմեն Մաթևոսյան

Արձանագրող` Սաթենիկ Բալաբեկյան

Պռոդէքս ՍՊԸ գործադիր տնօրեն Վիգեն Մովսեսյան